
A^tustissimis,  quibus  ars  medica  exercebatur,  tempo- 
ribus rheumatismi  nomine  permulti  comprehendebantur 
morbi,  qui  trahentibus  variarum  corporis  partium  dolo- 
ribus consociati  apparebant;  momenta  causalia  plane 
negligebantur.  Proinde,  ut  exemplo  utar,  phlebitis  et 
periphlebitis,  pyaemia,  irritationes  spinales  et  neuralgiae 
diversissimi  generis  huc  referebantur.  Nonnulli  catar- 
rhum  inter  et  rheumatismum  differentiam  non  statuebant. 

Celsus  in  capite,  quod  aegrotationes  articulationum 
manus  pedisque  disceptat,  acutum  articulorum  rheu- 
matismum indigitasse  videtur,  medium  morbi  decursum 
circiter  triginta  dies  complecti  asserens;  attamen  nomine 
„rheumatismus  articularis  acutus^  haud  utitur.  Caelium 
Aurelianum  rheumatismum  articulorum  acutum  obser- 
vasse, ex  eo  elucet,  quod  novas  articulationes  offendi, 
si  prius  affectae  liberentur,  affirmat.  Sydenham  mor- 
bum nostrum  accuratius  descripsit  ejusque  naturam  in 
inflammatoria  articulorum  affectione  collocavit.  Multo 
praestantiorem  autem  de  rheumatismo  articulorum  acuto 
commentationem  exeunte  saeculo  superiore  Cullen  edi- 
dit, quippe  qui  exactas  et  sinceras  apponeret  obser- 

vationes,  quibus  etiamnunc  dignitas  derogari  nequit. 
Admodum  ingeniose  rheumatismum  articularem  acutum 
a chronico,  a rheumatismo  musculari,  nec  non  ab  ar- 
thritide distinxit.  Alius  pathologus  Anglus,  Fort  Davis, 
sub  finem  saeculi  superioris  vigens,  primus  in  commen- 
tatione de  cordis  inflammationibus  rheumatismum  arti- 
culorum acutum  causam  earum  continere  dixit.  Magis 
de  commonstranda  hujus  morbi  cum  cordis  affectionibus 
consociatione  W.  C.  Wells  promeruit,  appositis  quatuor- 
decim  morbi  historiis  eam  dilucidantibus.  Inter  opera 
ineunte  nostro  saeculo  de  acuto  articulorum  rheuma- 
tismo edita  commentatio  a Bouillaud  conscripta  eximium 
locum  tenet.  Etsi  Fort  Davis  primus  complicationem 
endocarditidis  et  pericarditidis  cum  rheumatismo  arti- 
culari acuto  detexit  nexumque  constituit,  tamen  Bouil- 
laud numerosis  observationibus  inflammatoriam  rheu- 
matismi articularis  indolem  comprobavit.  Puris  enim 
elementa  in  articulis  inflammatis  occurrere  arguit  et 
nexum  inter  rheumarthritidem  cordisque  affectiones  in- 
tercedere multis  rebus  in  facto  positis  comprobavit. 

De  complicatione  cum  gravioribus  systematis  ner- 
vorum affectionibus  a.  1853  Vigla  commentationem  in 
vulgus  edidit,  at  mutationum  cerebri  anatomico-patho- 
logicarum  rationem  non  habuit.  Huic  rei  Cossy,  qui 
subsequente  anno  eandem  materiem  disceptavit,  lucem 
affudit. 

Quanquam  alterationes  anatomico-pathologicae,  quas 
rheumatismus  articulorum  acutus  efficit,  novis  atque 
novis  scientiae  incrementis  paulatim  illustrantur,  tamen 
morbi  indoles  ultimaque  ratio  parum  nobis  innotuerunt, 
fere  omnia  enim  hac  de  re  tradita  meras  hypotbeses 
sapiunt.  Multa  enim  per  saecula  crediderunt,  rheuma- 
tismum specifico  processui  pathologico  inniti,  cujus  in- 
doles in  acrimonia  cernatur  rheumatica,  quae  suppressa 
cutis  perspiratione  in  sanguine  exoriatur.  Exeunte  su- 
periore et  ineunte  nostro  saeculo  haec  sententia  in  du- 
bium vocari  coeperat.  P.  Frank  morbi  causam  in  ca- 
loris detractione  posuit,  sed  quaenam  hujus  processus 
agendi  ratio  sit,  minime  explicuit.  Neque  haec  neque 
theoria  a Schonlein  proposita,  qui  rheumatis  causam  in 
mutatis  cutis  rationibus  electricis  cerni  putavit,  medi- 
corum desideriis  satisfaciebant,  itaque  a plurimis  de- 
serebantur. Interpretatio  eorum,  qui,  rheumarthritidem 
specificam  plane  disputantes,  nihil  nisi  simplicem  in- 
flammationem esse  perhibent,  singulari  processus  patho- 
logici decursu  refutatur.  Nuperrimi  ad  sententiam  pa- 
thologorum  humoralium  de  rheumate  redituri  videntur. 
Fuller  phaenomenorum  rheumaticorum  causam  pendere 
putat  a superante  sanguinis  acido  laetico;  pauca  vero 
rheumatismo  laborantium  exempla,  in  quibus  Fuller 
abundantiam  acidi  laetici  in  sanguine  reperit,  ad  con- 
firmandam hanc  theoriam  minime  sufficiunt. 

AETIOLOGIA. 

Si  primum  interrogamus , quis  geographicus  rheum- 
arthritidis  ambitus  sit,  generatim  respondere  licet,  ne 
ullam  quidem  et  veteris  et  novi  terrarum  orbis  zonam 
ab  ea  tutam  esse,  quanquam  in  aliis  crebrius  in  aliis 
rarius  observetur.  Synopsin  egregiam  congessit  Hirsch 
(Historisch-geographische  Pathologie.  Bd.  II.  Abth.  2), 
qui  argumentis  demonstravit,  in  hemisphaerio  orientali, 
inde  a regionibus  polaribus,  ubi  nonnulli  rheumatismum 
articularem  acutum  rarissime  occurrere  tradunt,  usque 
ad  promontorium  bonae  spei  morbum  nostrum  depre- 
hendi. In  ipso  hoc  promontorio,  ut  Schwarz  refert, 
plurimas  victimas  sibi  mactat.  De  frequentia  ejus  in 
hemiphaerio  occidentali  pauca  tantum  nobis  innotuerunt, 
sed  e paucis  hisce  patet,  nonnullas  regiones  frequenter 
eo  tentari.  Quemadmodum  autem  opus  ab  Hirsch  edi- 
tum docet,  rheumarthritidem  fere  per  totum  terrarum 
orbem  esse  diffusam,  ita  nobis  persuadet,  eandem  in 
zonis  temperatis  frequentissime  observari.  Quaestio, 
utrum  sexus  potior  an  sequior  rheumarthritide  crebrius 
offendatur,  certo  dirimi  nequit,  quia  pauci  tantum  huic 
momento  singularem  attentionem  impenderunt.  Tabula 
a Lebert  constructa,  quae  casus  230  complectitur,  ma- 
jorem aegrotantium  numerum  sexus  potioris  esse  arguit. 
Morbus  ne  infantili  quidem  aetati  parcit,  maxime  vero 


inediam,  inter  a.  15  et  40,  adgreditur.  Teste  Fuller  e 
286  casibus  241  ad  individua  annorum  15 — 40  spectant. 

Num  conditiones  meteorologicae  singulorum  annorum 
et  anni  temporum  in  rheumarthritidis  acutae  genesi n 
efficacitatem  exserant,  certo  decerni  non  potest.  Se- 
cundum disquisitiones  a Lebert  institutas  tempestatis 
rationes  singulorum  annorum  et  mensium  nihil  momenti 
in  morbum  nostrum  exhibere  videntur.  Lebert  enim 
in  raonographia  de  rheumatismo  articulorum  acuto  haec 
scripsit:  „Im  Jahre  1859  betrug  die  Gesamrntzahl  der 
an  acutem  Gelenkrheumatismus  Erkrankten  35,  wahrend 
sie  im  Jahre  1857  bis  auf  62  stieg,  iind  war  dieses  ein 
sehr  trockenes  und  heisses  Jahr,  wahrend  die  viel  feuch- 
teren  von  1853  und  1854  viel  schwacher  vertreten 
waren“.  Pari  modo  tabula  a Lebert  condita  arguit, 
singulorum  mensium  tempestatem  nihil  efficacitatis  ex- 
serere. Numeri  enim  per  singulos  menses  distributi 

I tam  exiguas  offerunt  differentias,  ut  certum  ratiocinium 

li 

Iex  iis  duci  nequeat.  Verumtamen  numeri  illi  indicant, 
asperioribus  anni  temporibus  majorem  hominum  partem 
aegrotare  quam  blandioribus;  prae  ceteris  mensis 
Aprilis  aegrotantium  frequentia  excellit. 

Dictae  autem  tempestatis  rationes  nimis  generales 
sunt,  quam  quae  de  certis  momentis  aetiologicis  con- 
cludi patiantur.^  Morbum  enim,  licet  hic  frequentiorem 
illic  rariorem,  in  toto  terrarum  orbe,  quod  observationes 

docent,  occurrere  novimus.  Patet  igitur,  potentiarum 
localium  certarum,  quas  febribus  raia-maticis  snbesse 
scimus,  efficacitatem  in  rheumarthritidis  genesin  statui 
non  posse.  Tam  in  humidis  et  frigidis  quam  in  siccis 
et  calidis  regionibus  rheumatismus  acutus  observatur. 
Haud  magis  dispositio  rheumatica  uni  alterive  sexui 
assignari  potest.  Tempestatis  rationes  singulorum  an- 
norum atque  mensium  cum  rheumarthritide  acuta  nullam 
alere  necessitudinem,  supra  adnotavimus;  quanquam 
enim  asperiore  anni  tempore  plures  aegrotant,  tamen 
blandiore  etiam  non  mediocris  individuorum  numerus 
afficitur.  — Causas  igitur  ipsi  individuo  injunctas  dis- 
piciamus  necesse  est,  nam  hac  ratione  fortasse  contingit, 
ut  momenta  aetiologica  eruamus.  Quod  ad  quaestionem, 
quis  nexus  causalis  inter  constitutionem  et  rheumarthri- 
tidern  acutam  intercedat,  adnotandum  est,  frequentius 
homines  mediae  imo  validae  frequentius  morbo  tentari 
quam  infirmae  constitutionis.  Attamen  Lebert  obser- 
vavit, fere  tertiam  partem  individuorum  a se  observatorum 
ad  statum  chlorotico-anaemicum  opportunam  fuisse.  — 
Non  raro  morbus  hereditarius  esse  videtur.  In  casibus  246 
a Fuller  in  nosocomio  St.  Georgii  observatis  apud  29% 
dispositio  hereditaria  comprobari  potuit.  Alii  vero  dia- 
thesin  hereditariam  minus  diserte  confirmant,  in  suspenso 
enim  relinquunt,  utrum  hereditas  an  externae  condi- 
tiones pro  morbi  causa  habendae  sint.  Ceteroquin  obser- 

vationes  ad  hereditariam  dispositionem  spectantes  par- 
ciores sunt^  quam  quae  certum  admittant  ratiocinium. 

Altera  parte  omnes  consentiunt,  principem  causam 
occasionalem  in  turbata  cutis  functione,  sive  haec  alte- 
ratio  repetitis  perfrigeriis  sive  domicilio  insalubri  indu- 
catur, ponendam  esse.  Et  profecto  hic  rheumarthritidis 
fons  uberrimus  est,  nam  in  dimidia  fere  aegrotantium 
parte  perfrigerium  subitaneum  gravius,  aut  corporis 
aestuantis  madefactio  momentum  aetiologicum  constituit. 
Aliis  in  exemplis,  quorum  numerus  haud  exiguus  est 
perfrigerium  levius,  at  saepius  repetitum,  causam  ex- 
hibet. Longe  frequentissime  huic  morbo  submittuntur 
ii,  qui  opificium  exercent,  quod  corpus  perfrigeriis 
maxime  obnoxium  reddit.  Ut  plurimum  ii  sunt,  qui 
sub  dio  graviores  perfi^ciunt  labores  multasque  tempe- 
statis vicissitudines  patiuntur,  vel  homines  in  concla- 
vibus quidem  operam  facientes,  qui  vero,  necessitate 
coacti,  i*terum  iterumque  foras  procedunt. 

ANATOMIA  PATHOLOGICA. 

Non  semper  apud  homines  sectioni  submissos  ana- 
tomicae articulorum  alterationes  inveniuntur,  etiamsi 
inter  vitam  eas  suspicari  oportebat.  Iis  tamen  in  ca- 
sibus, quibus  mors  satis  mature  supervenit,  nunquam 
non  inflammationis  signa  in  articulationibus  apparent. 
Si  inter  vitam  affectionis  inflammatoriae  articulorum 

sj^mptomata  vigebant,  post  mortem  autem  cognosci  non 
poterant,  vel  symptomata  illa  ante  mortis  introitum  re- 
gressa esse,  vel  processum  pathologicum  ipsum  con- 
gestionis stadium  non  excessisse,  ratiocinari  licet.  Alii 
articuli  prae  aliis  ad  processus  inflammatorios  opportuni 
esse  videntur,  nominatim  articulatio  genu  et  humeri. 
His,  quod  ad  frequentiam  affectionis  pertinet,  articu- 
lationes pedis  et  manus,  dein  artic.  cubiti  adnectuntur; 
articuli  minores  per  exceptionem  tantum  corripiuntur. 
Momentum  illud,  quod  sectionibus  modo  inflammatoriae 
alterationes  inveniuntur,  modo,  quanquam  inter  vitam 
satis  perspicuae  erant,  desiderabantur,  medicos  com- 
movisse videtur,  ut  varias  de  rheumarthritidis  acutae 
indole  sententias  profiterentur,  quippe  alii  morbum  in- 
flammatorium defendebant,  alii  affectionem  ab  inflamma- 
tione prorsus  alienam  arguebant. 

Jam  alterationes  intueamur,  quas  rheumarthritis  in 
singulis  articulorum  partibus  efficit. 

1)  In  partibus  mollibus.  Ad  evitandas  repetitiones, 
lectorum  animos  ad  symptomatologiam  attendo. 

2)  In  articulis  ipsis.  Levioribus  in  casibus  hyper- 
aemia  mediocris  observatur;  sed  his  etiam  in  exemplis 
contenta  articuli  turbida,  flocculenta,  puriformia  esse 
possunt.  Partes  constituentes  puris  hoc  in  casu  non 
inermi  oculo,  sed  microscopio  tantum  cognoscuntur. 
Interdum  hyperaemiae  aequabilis  loco  maculata  inveni- 

tur,  quae  magis  partialis  habenda  est.  In  majore  autem 
casuum  numero  inflammatio  exquisita  ruborque  mem- 
branae synovialis  pullus,  imo  violaceus  apparet;  quan- 
doque ecchymoses  parvae  reperiuntur.  Rubor  efficitur 
reticulis  vasorum  tenuissimorum,  quae  circa  cartilaginem 
maxime  perspicua  sunt,  super  ejus  marginem  autem  non 
continuantur.  Membrana  synovialis,  epithelio  privata, 
solitum  splendorem  amittit,  leviter  crassescens,  rare- 
facta^ turbida  apparet.  In  superioribus  inflammationis 
gradibus  superficies  ejus  aspera  fit  speciemque  subtiliter 
granulatam,  verrucosam  induit;  substantiae  defectus 
modo  per  exceptionem  exoritur.  Quod  ad  contenta  ar- 
ticulorum attinet,  transitiones  a synovia  fere  normali 
ad  puriformem  usque  observantur.  In  levioribus  inflam- 
mationis gradibus  liquor  adhuc  pellucidus,  viridiusculus 
cernitur  et  in  fila  diduci  potest;  sin  microscopio  exami- 
natur, puris  corpuscula  in  eo  jam  deprehenduntur.  Si 
inflammatio  aliquanto  magis  provecta  est,  synovia  de- 
truso epithelio  turbida  redditur.  Exquisito  charactere 
inflammatorio,  synovia  praeter  turbiditatem  flocculos,  e 
fibrino  coagulato  formatos,  ostendit.  Inflammatione  de- 
"nique  ad  summum  gradum  evecta,  liquor  in  fila  diduci 
potest,  colorem  habet  languidum,  turbidus,  viridiusculus 
est  primoque  obtuitu  omnia  puris  criteria  exhibet;  raro 
pus  saniosum  invenitur.  In  dimidia  fere  parte  casuum 
morte  terminatorum  continuatio  processus  inflammatorii 

ad  teDdinum  vaginas  et  bursas  mucosas  regionum  arti- 
cularium animadvertitur.  Cartilaginum  denique  stru- 
ctura plerisque  in  casibus  haud  mutata  reperitur,  quan- 
doque tamen  erosae  aut  emollitae  observantur.  Hujus- 
modi casus  Lebert  evulgavit  idemque  addit,  Bouillaud 
nonnunquam  intumescentias,  ulcerationes,  imo  substan- 
tiae defectura  ad  ossa  usque  penetrantem  deprehendisse. 
Saepius  Lebert  in  articulorum  inflammatorum  epiphysibus 
serra  discissis  processum  inflammatorium  exquisitum 
animadvertit:  ossa  intense  rubefacta  et  hyperaemica 
fuerunt.  — 

Alterationes  anatomico  pathologicae,  quas  rheumar- 
thritisin  articulo  aliquo  defixa  profert,  generatim  eaedem 
sunt,  quae  polyarthritidi  rheumaticae  competunt,  eo 
interposito  tantum  discrimine,  ut  processus  morbosus 
in  illa  intensior  appareat. 

SYMPTOMATOLOGIA. 

Rheumatismus  articularis  acutus,  qui  prae  ceteris 
juvenilem  et  mediam  aetatem  adgreditur,  ut  plurimum 
individua  sana  validaque  afficit  et  cum  aliis  morbis 
acutis  atque  chronicis  tam  exiguam  alit  affinitatem,  ut 
rarissime  cum  iis  complieetur.  Modo  subito  irruit, 
modo  prodromis  annuntiatur;  qui  si  adsunt,  aegrotantes 
dysphoriam  sentiunt,  dedolationem,  laboris  taedium,  do- 
lores artuum  trahentes  aut  lancinantes.  Saepe  gressum 

sibi  difficilem  esse  queruntur,  in  articulis  causam  posi- 
tam esse  nescientes.  Accedunt  febris  levis,  sitis,  secre- 
tio urinae  parcae,  intensius  rubrae,  quae  plerumque 
largum  sedimentum  salium  uricorum  deponit.  Sympto- 
mata huic  morbo  characteristica  in  localia  et  universalia 
dividi  possunt. 

Symptomata  localia  potissimum  in  articulis  cernun- 
tur, nunc  in  uno,  nunc  in  pluribus;  articuli  modo  dein- 
ceps modo  alternis  vicibus  corripiuntur,  et  hoc  quidem 
frequentius  fieri  solet.  Primis  diebus  tres,  quatuor,  sex 
articuli  tum  afficiuntur,  imo,  si  postea  processus  in 
uno  articulo  defigitur,  antea  polyarticularis  fuit.  Pleris- 
que  in  casibus  extremitatum  inferiorum  articuli  prius 
offenduntur,  in  quarta  circiter  exemplorum  parte  extre- 
mitatum superiorum  articulationes.  Raro  processus  ad 
symphysin  sacro-iliacam,  ad  vertebrarum  articulationes, 
ad  artic.  sterno-clavicularem,  artic.  mandibulae,  raris- 
sime ad  digitorum  pedis  articulos  propagatur.  Phaeno- 
mena in  articulis  obvia  haec  sunt: 

Dolores,  Haud  dubie  ad  constantissima  morbi  sym- 
ptomata pertinent  et  fortasse  rheumarthritis  acuta  mor- 
bis dolorificentissimis  adnumeranda  est.  Dolor  modo 
levis  est,  modo  vehemens,  nunc  terebrans,  nunc  lanci- 
nans, nunc  pungens.  Non  solum  pressione  motuque 
membrorum  augetur,  sed  etiam  sponte  existit.  Inter- 
dum pressione  motuque  adeo  intenditur,  ut  aegroti  vix 

eum  sustineant  et  quemque  tactum  motumque  sollicite 
fugiant.  Verum  etiam  exempla  occurrunt,  in  quibus 
dolores  mediocres  sunt.  Accedentibus  inflammationibus 
internis,  e.  gr.  endocarditide,  inter  earem  evolutionem 
haud  raro  articulorum  dolores  mitescunt;  iidem,  persi- 
stentibus aliis  symptomatibus  topicis,  nonnunquam  eva- 
nescunt. 

Tumor,  Raris  in  casibus  tumor  deficit;  saepe  volu- 
men ejus  ita  mutatur,  ut  nunc  increscat  nunc  demi- 
nuatur. Maxime  in  genu  cernitur  et  quandoque  tantum 
assequitur  ambitum,  ut  fossam  poplitaeam  expleat.  Ob- 
servari solet  in  latere  patellae,  quae  super  tumore  agi- 
tari potest;  fluctuatio  ut  plurimum  animadvertitur.  In 
coxae  articulatione  ob  situm  nimis  profundum  multas- 
que partes  molles  ambientes  raro  tumor  se  manifestat. 
Tumente  pedis  articulo,  fluctuatio  non  observatur,  sed 
major  utriusque  malleoli  distantia  exstat.  Causa  tumoris 
partim  inhyperaemia  ec  exsudatione  intra  partes  articulum 
formantes,  partim  in  exsudato  intra  telam  cellularem 
subcutaneam  cerni  potest.  Manus  pedisque  articulatio- 
nibus affectis,  plerumque  tale  exsudatum  reperitur,  quo 
fit,  ut  articuli,  quemadmodum  in  quovis  fit  articulo,  ni- 
torem recipiant  adhibitaque  pressione  foveae  aliquamdiu 
remaneant.  Tumor  rheumaticus,  si  fluctuatio  perspicua 
deficit,  tensus  elasticusque  esse  solet. 

Temperatura,  Articulorum  aegrotantium  temperies  ut 

plurimum  aucta  partesque  ambientes  tactu  calidae  sunt. 

Rubor,  Cutis  articulos  obtegens  interdum  rube- 

facta apparet,  tum  praecipue,  cum  affectus  articulus  a 
cute  proxime  abest,  ut  manus  pedisque  articulatio.  Ve- 
nae cutaneae  in  locis  aegrotantibus  turgent,  cutis  ipsa 
plerumque  tensa  et  extenuata  invenitur. 

Symptomata  universalia.  Inter  haec  maxime  febris 
eminet,  cujus  comites  reliqua  symptomata  haberi  possunt. 

Febris.  Exordia  morbi  plerumque  febrilia  sunt, 

exempla  tamen  observantur,  in  quibus  febris  levissima 
aut  nulla  adest;  Lebert  autem  monet,  ne  hujusmodi  ca- 
sus parvi  aestimentur,  quia  saepe  singularem  eorum 
pertinacitatem  vidit.  In  dimidia  exemplorum  parte  fe- 
bris orditur  horrore,  qui  interdum  ultra  horam  dimidiam 
protrahitur.  Sive  horror  vehemens.,  sive  levis  horripi- 
latio adfuit,  sive  utrumque  symptoma  defecit,  semper 
temperaturae  augmentum  constans  invenitur,  quod  ta- 
men caloris  typhosi  gradum  nunquam  assequitur.  Pulsus 
etiam  semper  fere  acceleratus  est,  ictus  100 — 120  intra 
minutam  numerantur;  idem  nunc  plenus  ac  tensus,  nunc 
mollis  est.  Fere  semper  sitis  adaucta,  anorexia,  alia 
symptomata  gastrica  locum  habent.  Si  paucae  eaeque 
minores  articulationes  aegrotant,  si  complicationes,  orga- 
norum internorum  inflammationes  absunt,  febris  levior 
est.  Paulo  post  febris  introitum  dolores  articulorum 
accedunt.  Per  exceptionem  tantum  accidit,  ut  dolores 

articulatioDum  plures  demum  dies  post  febris  initium 
animadvertantur. 

Sudores.  Largiores  sudores,  persaepe  acutam  rheu- 
marthritidem  comitantes,  modo  acidam  modo  neutram, 
raro  alkalinam  reactionem  praebent.  Si  diuturni  et 
uberrimi  sunt,  haud  raro  sudaraina  et  miliaria  oriuntur, 
quae  tamen  singularis  momenti  non  sunt;  sudores  nihil 
critici  habent. 

Urina  nihil  proprii  exhibet,  eadem  enim  phaenomena 
offert,  quae  aliis  in  morbis  febrilibus  observantur. 
Copia  ejus,  generatim  diminuta,  variare  potest,  prout 
aut  largis  sudoribus  imminuitur,  aut  multis  potibus  au- 
getur; in  universum  inter  500 — 900  centimetra  cubica 
variat.  Color  flavo-rubellus  est,  imo  rubicundus,  reactio 
ut  plurinum  acida,  per  exceptionem  tantum  neutra. 
Quantitas  absoluta  acidi  in  lotio  contenti  deminuta  est. 
Urina  aliquamdiu  seposita  fere  semper  acido  urico  vel 
salibus  uricis  excretis  turbida  redditur. 

Sensorium  plerumque  integrum  est,  interdum  tamen, 
febri  ad  summum  gradum  evecta,  deliria  occurrunt. 
Doloribus  acerbis  morbum  comitantibus  saepe  agrypnia 
et  psychica  exaltatio  efficiuntur. 

COMPLICATIONES. 

Non  semper  rheumarthritis  acuta  decursum  modo 
adumbratum  absolvit , non  raro  enim  complicationes 

accedunt,  quibus  primitiva  morbi  effigies  plus  minus 
mutatur.  Frequentissime  cordis  affectiones  morbum 
comitantur,  nimirum  mera  endocarditis  aut  pericarditis, 
vel  utraque  conjuncta.  Discrimen  inter  alterationes  fun- 
ctionales et  materiales  statuendum  est.  In  omnibus  fere 
acutae  rheumarthritidis  casibus  cordis  actio  vel  breve 
per  intervallum  vel  longius  per  tempus  alienata  cerni- 
tur, partim  enim  concitata,  impetuosa  est,  partim,  si 
placida  manet,  strepitus  systolicus  auditur;  aegroti  cor- 
dis palpitationes  conqueruntur.  Omnia  haec  symptomata 
sine  ulla  mutatione  cordis  topica  et  sine  endocarditide 
locum  habere  possunt,  quo  autem  modo  interpretanda 
sint,  nescimus;  ignoramus  enim,  utrum  illae  alterationes 
mutata  sanguinis  erasi  provocentur,  an  nervosae  indolis 
sint,  an  sanguinis  congestio  ad  cor  transitoria  earum 
causam  sistat.  Aliis  tamen  in  casibus  non  mere  functio- 
nales alienationes  existunt,  sed  materiales  cordis  mu- 
tationes vel  ex  his  evolvuntur,  vel  ab  exordio  qua  tales 
oriuntur.  Longe  frequentissima  endocarditis  est,  quae, 
si  pericarditis  simul  exstat,  difficulter  dignoscitur.  Lon- 
gum est,  symptomata  enumerare,  quibus  endo-  et  peri- 
carditidem  cognoscimus;  dixisse  igitur  sufficiat,  de  cordis 
i affectione  concludendum  esse,  si  febris  incrementum, 

I aucta  pulsuum  frequentia,  altior  cutis  temperies  inveni- 
t antur.  Neque  minus  e diuturna  cordis  palpitatione  de 

ji  morbo  hujus  organi  concludere  licet.  Altera  autem  parte 

experientia  docuit,  materialem  cordis  affectionem,  si 
omnia  illa  symptomata  adsint,  deficere  posse  et  endo- 
carditidem  atque  pericarditidem  lente  evolvi.  Rationi 
tamen  consentaneum  videtur,  cordis  regionem  exactissime 
semper  perquirere  et  in  dignoscenda  rlieumarthritide 
acuta  minime  subsistere:  complicationes  enim  cum  cordis 
affectionibus  sunt,  quae  morbum  nostrum  periculosissi- 
mum reddunt,  quamobrem  summa  attentio  cordi  impen- 
denda est.  Jam  de  frequentia  harum  complicationum 
quaeritur.  Varii  auctores  hac  de  re  dissentiunt:  Lebert 
et  Bamberger  observationibus  sibi  persuaserunt,  quar- 
tam circiter  partem  rheumarthritide  acuta  laborantium 
cordis  morbo  tentari;  Vogel  et  Budd  50  centes.  huic 
complicationi  submitti  tradunt,  imo  Bouillaud  majorem 
proportionem  esse  affirmat;  eodem  auctore  endocarditis 
multo  frequentiorem  quam  pericarditis  complicationem 
sistit.  Nonnunquam  rheumatica  endocarditis  sine  ullo 
praeterit  damno,  alias  vero  morbos  cordis  organicos  re- 
linquit, quibus  aegroti  conficiuntur  tandemque  suc- 
cumbunt. 

De  aegrotationis  tempore,  quo  complicationes  acce- 
dant, tabula  a Lebert  composita  certiores  nos  reddit, 
quae  maximam  earum  partem  prima  hebdomade  oriri- 
docet,  alteram  partem  tertia  hebdomade.  Post  vicesimum; 
primum  diem  semel  tantum  complicationem  vidit  in-  ' 
gressam. 

Alteram  complicationem  pleuritis  exhibet,  quae  ple- 
rumque sine  difficultate  dignoscitur.  Dolores  inter- 
costales et  sonus  percussionis  obtusus  diagnosin  con- 
firmant. Difficile  autem  est  cognitu,  quaenam  ratio 
inter  pleuritidem  et  rheumarthritidem  intercedat.  Inter- 
dum causa  utriusque  eadem  est,  nempe  perfrigerium, 
inprimis  apud  homines,  qui  ad  morbos  respirationis 
organorum  opportuni  sunt.  Exsudatum  pleuriticum  raro 
largius  est  et  plerumque  inter  rheumarthritidis  decur- 
sum evanescit. 

Bronchitis  etiam  et  pleuropneumonia  cum  acuto  ar- 
ticulorum rheumatismo  complicantur.  Rarius  vesicae 
affectiones  accedunt;  aliquoties  angina  tonsillaris  et  an- 
gina pharyngea  observatae  sunt. 

Complicationum  nervosarum  symptomata  modo  blan- 
dis et  taciturnis,  modo  loquacibus  deliriis  se  mani- 
festant, furibunda  modo  per  exceptionem  observantur. 
Multi  aegroti  cephalalgiam  et  vertiginem  conqueruntur, 
insomnes,  inquieti,  exaltati  sunt;  quaenam  causa  sit 
harum  affectionum,  difficile  est  diremtu.  Minime  con- 
tendere licet,  principium  rheumaticum,  si  tale  quid 
statuamus,  in  nervorum  centris  locum  sibi  sumere;  certe 
perperam  judicabis,  symptomata  cerebralia  cum  decre- 
mento tumoris  articulorum  coincidere;  observationes  a 
Lebert  traditae  diserte  hoc  refutant.  Altera  parte  fieri 

nequit,  ut  phaenomena  illa  per  toxicaemiara  explicentur, 
quamvis  ei  simillima  sint. 

DECURSUS  ET  EXITUS. 

Rheumarthitis,  ut  e superioribus  patet,  morbis  acu- 
tis adnumeranda  est  et  cum  arthritide,  quae  chronicam 
affectionem  sistit,  nihil  commune  habet.  Decursus  ad- 
modum variat;  casus  levissimi  intra  septem  dies  absolvi 
possunt;  graviorum  sanatio  4 — 6 hebdomades  requirit, 
nonnisi  raro  accidit,  ut  morbus  ultra  hunc  terminum  pro- 
trahatur. Decursus  vero  non  semper  tam  regularis  est, 
ut  tria  stadia  a nonnullis  constituta  (stad.  incrementi, 
st.  acmes,  st.  decrementi)  observentur.  Persaepe  enim 
cursus  exacerbationibus  et  remissionibus  intercipitur, 
quibus  crebro  se  excipientibus  morbi  deminutio  exori- 
tur. Ceteroquin  morbi  effigies  multis  complicationibus 
mutatur.  Quod  ad  modum  pertinet,  quo  articuli  corri- 
piuntur, norma  strenua  constitui  nequit.  Etiamsi  ex- 
tremitatum inferiorum  articulationes  ut  plurimnm  prius 
afficiuntur  ac  tum  demum  artus  superiores  offenduntur, 
tamen  haud  pauca  innotuerunt  exempla,  in  quibus  ordo 
inversus  locum  habuit.  Raro  evenit,  ut  una  tantum 
articulatio  corripiatur,  saepius  autem,  ut,  praegressa 
plurium  articulorum  affectione,  processus  in  uno  defi- 
gatur. Ut  plurimum  articuli  plures  aut  eodem  tempore 
aut  deinceps  afficiuntur.  Non  raro  morbus  revertitur, 

homines  semel  rheumarthritidem  passi  majore  disposi- 
tione imbuuntur. 

Superest,  ut  adnotemus,  rheumatismum  articulorum 
acutum  persaepe  in  chronicum  abire,  si  in  affectis  arti- 
culis larga  exsudatio  fibrinosa  cum  coagulatione  fibrini 
exorta  est,  vel  si  exsudatum  depositum  in  suppuratio- 
nem transit.  His  in  casibus  articuli  affectio  (per  re- 
sorptionem) celeriter  tolli  nequit;  articuli  rigiditas,  in- 
crassationes,  ancyloses  verae  et  spuriae  per  annos, 
interdum  totam  per  vitam  remanent. 

Raro  morbus  in  mortem  exit,  quae,  si  irruit,  ple- 
rumque symptomatum  nervosorum  gravitate  inducitur. 
Raro  etiam  endo-  aut  pericarditis  mortem  inferunt; 
saepius  autem,  si  complicatio  cum  cordis  affectione 
exstat,  morbi  cordis  organici  oriuntur,  quibus  valetudo 
in  longius  tempus  vel  in  perpetuum  offenditur. 

DIAGNOSIS  ET  PROGNOSIS. 

Diagnosis  haud  ardua  esse  solet,  partim  enim  arti- 
culorum plurium  affectione  synchronica  aut  successiva, 
partim  febri  plus  minus  exquisita  dilucidatur.  Non 
solum  autem  affectionis  articulorum,  sed  etiam  morbo- 
rum complicatorum  ratio  habenda  est.  Diagnosin  diffe- 
rentialem  id  dispicere  oportet,  ne  morbus  cum  insultu 
arthritico  acuto  confundatur.  Si  arthritide  plerumque 
pedis  articulationem  affici  reputamus,  si  diathesin  vel 

hereditariam  vel  acquisitam  intuemur,  si,  qualis  con- 
ditio corporis  ante  morbi  introitum  fuerit,  meditamur, 
non  facile  ad  errorem  seducemur.  A rheumatismo 
musculari  rheumarthritis  eo  differt,  quod  haec  in  plu- 
res  incumbit  articulos,  continuitate  extremitatum  ple- 
rumque incolumi.  Processus  pyaemicus  typhoidea  febris 
indole,  nec  non  horroribus  supervenientibus  a morbo 
nostro  distinguitur.  Nonnunquam  autem  ambo  morbi 
tantum  similitudinis  offerunt,  ut  difficillime  dignoscan- 
tur, id  quod  tum  plerumque  contingit,  cum  pyaemiae 
causa  specifica,  non  rheumatica,  detegitur. 

Prognosis  ad  lethalitatem , morbi  diuturnitatem  ejus- 
que  sequelas  respiciat  necesse  est.  Quod  ad  lethalitatem 
attinet,  fausta  est.  Optimi  observatores  tres  tantum 
aegrotantium  centesimas  perire  arguunt,  quae  propor- 
tio vix  alio  in  morbo  ejusdem  decursus  tam  exigua 
reperitur.  Diuturnitas  praesagiri  nequit,  generatim  eo 
brevior  esse  solet,  quo  minor  febris  intensitas  est.  At 
levioribus  etiam  in  casibus  decursum  per  quatuordecim 
dies  continentem  suspicari  et  curationem  longiorem  eo 
magis  exspectare  oportet,  quod  morbus  facile  recidivus 
fit.  Pessima  prognosis  cordis  morbis  redditur,  qui  si 
cognoscuntur,  non  sine  summa  providentia  praesagium 
edere  oportet.  Sequelae  complicationis  cum  cordis 
affectionibus  in  valvularum  alterationibus  persaepe  cer- 
nuntur: vel  in  stenosi  vel  insufficientia,  quae  vitia 

continuam  aegrotationem  sistunt.  Si  prognosin  ex  arti- 
culorum affectione  metimur,  fateri  quidem  debemus, 
morbos  secundarios  posse  caveri ; nihilominus  autem 
infausti  exitus,  ut  chronica  articulationum  inflammatio, 
ankylosis  vera  aut  spuria,  non  raro  occurrunt. 

THERAPIA. 

Synopsis  melioris  gratia  rheumarthridis  polyarticu- 
laris  et  monarthritidis  rheumaticae  curationem  disjun- 
gere licet. 

Curatio  rheumarthritidis  poly articularis.  Indicationi 
causali  ut  plurimum  satisfieri  nequit,  quoniam  causa 
demonstrari  non  potest,  aut,  si  potest,  e.  gr.  perfrige- 
rium,  nec  ipsa  nec  ejus  effectus  praecidi  amplius  pos- 
sunt. Acidi  laetici  augmentum  in  sanguine,  vel  acri- 
moniam rheumaticam  morbi  causam  exhibere,  adeo 
' incertum  est,  ut  therapia  ei  superstrui  nequeat.  Indi- 
icatio  morbi  exigit,  ut  tam  universalis  quam  localis 
|i affectio  ejusque  sequelae  impugnentur. 

Multae  medendi  methodi  specificae  ad  processum 
!| pathologicum  abbreviandum  et  complicationum  frequen- 
^tiam  diminuendam  commendatae  sunt.  Hoc  fieri  posse 
putabant  remediis,  quae  vel  intensius  organismum  ad- 
igrediantur,  vel  materiarum  vicissitudinem  concitent,  vel 
I profusas  exeretiones  efficiant,  quibus  principium  rheu- 
maticum e corpore  eliminetur.  Etsi  haec  ipsa  remedia 

eorumque  effectus  quam  maxime  celebrantur,  tamen  ex- 
perimenta ab  aliis  instituta  docuerunt,  usum  eorum  desi- 
deriis exoptatis  non  semper  satisfacere.  Si  praeterea  me- 
ditamur, methodos  illas  multis  in  casibus  nocuisse  potius 

k 

quam  profuisse,  ab  iis  vel  plane  abstinebimus,  vel  despe-  ‘ 
ratis  tantum  rebus,  si  heroica  medicatione  opus  est,  ad  eas 
confugiemus.  Vampyrismus  ille  a Bouillaud  introductus, 
sanguinis  nempe  detractiones  „coup  sur  coup“,  nostro  tem- 
pore non  magis  quam  ingentes  kali  nitrici  doses,  a Brock- 
ley,  Aran,  Gendrin,  aliis  commendatae,  adhibentur.  Tar- 
tarus etiam  stibiatus,  vel  solus  vel  cum  kali  nitrico  con- 
junctus, eventum  exoptatum  non  praestat;  eadem  de 
ammoniaco  et  natro  phosphoricis,  de  kalio  jodato  dicenda 
sunt.  Chinii  sulfurici  usus  methodice  continuatus  me- 
dicorum desideriis  non  respondit.  Quamdiu  narcosis 
chinio  effecta  persistit,  symptomata  aliquantum  demi- 
nuuntur, effectus  autem  fugax  est.  Opium  et  morphium  ■ 
idem  efficiunt:  aegrotantium  dolores  tantum  demulcent,  | 
non  ex  toto  auferunt.  Colchicum  aut  solum  aut  sua-  \ 
sore  Eisenmann  cum  opii  tinctura  conjunctum,  cele- 
bratam efficacitatem  nemini  Eisenmanno  excepto  reve- 
lavit. Non  minus  medici  de  mercurialium  effectu  dis- 

I 

sentiunt.  Novissimus  annis  Angli  succum  citri  magnis  | 
laudibus  extulerunt;  Fuller  autem  institutis  experimentis 
effectum  ejus  debito  pluris  aestimari  sibi  persuasit. 

Quotiescunque  specificae  rheumatismum  articularem  j 

acutum  curandi  methodi  emerserunt,  toties  fere  even- 
tus irritus  fuit,  quare  iterum  iterumque  ad  exspectati- 
vam  methodum  recurrebatur  et  indicationes  casui  cui- 
que singulari  adaptabantur.  Usitata  medendi  ratio  haec 
est;  aeger  in  lectulo  detineatur,  quem  dolorum  causa 
sponte  sua  petere  solet,  et  tegmentis  neque  calidioribus 
neque  gravioribus  operiatur.  Temperies  cubiculi  media  sit, 
corpus  a perfrigerio  defendatur.  Ad  articulorum  tensionem 
et  tumescentiam  minuendas  bis  per  diem  adeps  suillus 
inungatur,  qui  teste  experientia  in  locum  infrictionis 
variorum  medicamentorum  optime  substituitur.  Si  do- 
lores atrocissimi  sint,  Lebert  hanc  formulam  adhiberi 
suadet:  Aetheris  chlorhydrici  chlorici  3j. 

Olei  Amygdalarum  §j. 

Olei  Menthae  gtt.  ij — iv. 

Articuli  ajBfecti  gossypio,  stupis,  tela  flanellanea  invol- 
vantur. Vitentur  potiones  calidae,  quia  saepe  sudores 
profusi  aegrotos  offendunt  et  exhauriunt.  Pro  potu  lar- 
gior succi  citri  copia  praebeatur,  ita  ut  quotidie  fructus 
citri  3 — 4 consumantur,  qui  potus  etiam  symptomata 
febrilia  mitigat.  Pauperibus  limonatae  citricae  loco  aci- 
dum phosphoricum  praeberi  potest,  cujus  3i — ij  in  aquae 
mensuram  immissae  et  saccharo  dulcificatae  singulis 
diebus  sumuntur.  Si  febris  gravior  est,  kali  aceticum 
vel  citricum,  aut  natrum  nitricum  (3ij  — iij  per  diem) 
adhibeantur.  Si  purgantibus  opus  est,  salia  laxantia 

vel  infusum  sennae  dentur.  Diaeta  ineunte  morbo,  si 
vehemens  febris,  lingua  obducta,  anorexia  adsunt,  te- 
nuis sit,  lac  et  sorbitiones  leviores  praebeantur.  Febri 
autem  remittente  et  appetentia  redeunte,  ad  victum 
validiorem  transeatur,  ne  convalescentia,  quae  per  se 
hoc  in  morbo  longior  esse  solet,  nimis  protrahatur. 

Articulis  maxime  dolentibus,  chloruretum  elayli  a 
Wunderlich  commendatum  infricetur,  vel  epithemata  ex 
aqua  nitrosa,  vel  cataplasmata  humido-  calida  applicen- 
tur. Humida  epithemata  si  non  sustinentur,  omittenda 
et  articuli  substantiis  siccis  supra  traditis  circumdandi 
sunt.  Quodsi  affectio  articularis  magnam  migrandi  pro- 
clivitatem ostendit,  partibus  novissime  correptis  sina- 
pismi aut  vesicatoria  imponantur.  In  exemplis  tantum, 
quibus  symptomata  vehementem  inflammationem  indi- 
cant, hirudines  aut  cucurbitulae  cruentae,  nonnunquam 
repetitis  vicibus,  adhibeantur.  — Complicationes,  ut 
endocarditis  etc.  suis  impugnentur  remediis. 

Curatio  monarthritidis  rheumaticae.  Hujus  affectionis 
curatio  symptomatibus  et  indicationibus,  quae  singulari 
in  casu  prostant,  adaptanda  est,  quum  ne  hic  quidem 
medicatio  specifica  nobis  innotuerit.  Generatim  usui 
interno  eadem  medicamenta  respondent,  quae  ad  poly- 
arthritidem  rheum.  spectant.  Nullam  adhibere  curatio- 
nem, plane  alienum  est,  quia  morbus  gravis,  dolorificus, 
pertinax  est  facileque  sequelas  damniferas  relinquit. 

Plurimum  attentionis  externa  medicatio  requirit.  Quan- 
quam  specificum  remedium  non  exstat,  tamen  idonea 
curatione  dolores  mitigari  exitusque  funesti  caveri  pos- 
sunt. Ineunte  morbo,  si  inflammatio  articuli  intensior 
individuum  plethoricum  adgressa  est,  dolores  repetita 
antiphlogosi  topica  saepe  imminuuntur  decursusque  uni- 
versus laetior  redditur.  Quies  et  positio  apta  partium 
aegrotantium  magni  momenti  sunt;  apta  positione  in- 
primis  eapropter  opus  est,  ut  extremitas,  si  ancylosis 
sequatur,  facilius  in  situm  idoneum  redigi  possit.  Quodsi 
topica  affectio  mediocris  est,  adeps  suillus,  linimentum 
ammoniato-saponatum  et  camphoratum  infricari  aut  sina- 
pismi applicari  possunt.  Ad  demulcendos  dolores  graviores 
cataplasmata  humido-calida,  fomenta  et  balnea,  vel  sola 
vel  adjectis  narcoticis,  commendatur.  Dolore,  tumore, 
immobilitate  aliisque  inflammationis  signis  non  ceden- 
tibus, ad  contrastimulantia  transire  licet.  Primum 
vesicatoria  majora,  saepius  repetita,  experienda  sunt, 
quae  si  nihil  opitulantur,  derivantia  fortiora,  ut  ferrum 
candens,  moxae,  caustica  applicentur.  Multi  continuum 
usum  balneorum  calidorum  (26 — 28°  R.)  vel  simplicium 
vel  substantiis  irritantibus  (salibus,  acido  carbonico, 
mercurio  sublimato)  imbutorum  commendant.  Articu- 
lorum rigiditas,  si  restat,  calidis  embrocationibus  im- 
pugnanda est. 

rnestus  Fridericus  Guilelmus  Siegfridus  Pii- 
chowski,  fidei  evangelicae  addictus,  die  26  m.  Martii  a 1833 
in  praedio  Boriissiae  orientalis  Charlottenhof  natus  sum  patre 
dilectissimo  Ca  rol  o,  ante  annum  defuncto,  matre  Catharina 
de  gente  Re  uter,  quam  vivam  adhuc  pio  animo  veneror. 

Primis  litterarum  rudimentis  Angerburgi  oppidulo  eruditus 
a.  1848  gymnasium  Lyckianum  adii,  quod  adhuc  directore 
clar.  Fabian,  philosophiae  Dr. , floret.  Impetrato  maturi- 
tatis testimonio,  paschali  tempore  a.  1855  litterarum  universi- 
tatem Albertinam  petii  ibique  rectore  magnif.  111.  Schubert, 
decano  spect.  111.  Hayn,  civibus  academicis  adscriptus  ad 
studia  medica  me  accinxi. 

Per  quinque  semestria  praeceptores  mihi  fuerunt  viri  Illustr. 
Celebb.  Experr.  B ur  d ach  de  osteologia,  syndesmologia,  neu- 
rologia,  cadavera  secandi  arte;  Moser  de  physice;  Beat. 
Rathke  de  zoologia,  splanchnologia,  angiologia,  historia 
evolutionis  animalium  vertebratorum;  Rosenkranz  de  psy- 
chologia;  Taute  de  logice;  Werther  de  chemia;  v.  Wittich 
de  physiologia  et  histologia.  Dato  abeundi  consilio,  a.  1857 
Regiomontum  reliqui  et  a.  1858  Berolini,  rectore  magnif.  111. 
Dove  et  decano  spect.  111.  Juengken,  inter  cives  academi- 
cos  receptus  sum.  Per  duo  semestria  viros  111.  Cei.  Exper. 
disserentes  audivi:  du  Bois-Reymond  de  physiologia; 
Dove  de  meteorologia;  C.  G.  Mitscherlich  de  materia  me- 
dica; Dr.  A.  Mueller  de  anatomia  comparata  atque  splanch- 

inologia;  Rose  de  mineralogia.  Hinc  a.  1859  Jenani  pro- 
Ifectus  scholas  frequentavi  has:  Leubuscher  de  pathologia 
|ac  therapia  generali  et  speciali;  Ried  de  chirurgia  theoretica; 
|B.  Schulze  de  arte  obstetricia;  Dr.  Schillbach  de  fasciis 
japplicandis;  Dr.  Seyd  de  auscultatione  et  percussione.  Cli- 
Inicis  medicis,  chirurgicis,  obstetriciis  ducibus  L eub u s ch er, 
Uhle,  Ried,  B.  Schulze  interfui.  A.  1860  Berolinum  re- 
Idux  et  rectore  magnif.  111.  Twesten,  decano  spect.  111.  Cas- 
iper,  in  medicinae  studiosorum  numerum  receptus  clinica  adii 
medica  111.  Frerichs  et  Cei.  Traube,  chirurgicum  111. 
Langcnbeck,  obstetricium  111.  Martin,  dermatologicum 
et  syphiliticum  Cei.  v.  Baerensprung.  Praeterea  de  medi- 
cina forensi  Ili.  Casper,  de  oculorum  morbis  et  vitris  ocu- 
laribus Cei.  Boehm,  de  auscultatione  et  percussione  Cei. 
Traube  praeceptores  habui. 

i Quibus  viris  omnibus  de  me  summopere  meritis  gratias 
ago  semperque  habebo  quam  maximas. 

I Jam  tentaminibus  tam  philosophico  quam  medico,  ne- 
I que  minus  examine  rigoroso  coram  Gratioso  Medicorum  Or- 
I dine  superatis,  fore  spero,  ut  hac  dissertatione  cum  adiectis 
! thesibus  palam  defensa  summi  in  medicina  et  chirurgia  hono- 
res in  me  rite  conferantur. 

T H E S E S, 


1.  Calculus  tantum,  qui  in  vesica  sentitur,  nunquam 

symptomata  mere  rationalia  lithotomiam  adhiberf 
jubent.  * 

2.  Amputationes  spontaneae  apud  foetum  non  funiculr 

umbilicalis  circumvolutionibus,  sed  habenulis  fila- 
mentosis propriis  tunicarum  ovi  efficiuntur.  ( 

3.  Hepatis  pimelosi,  magnam  corporis  macilentiam  se- 

cuta, laborantes  ad  thermas  Carolinenses  mittendi 
non  sunt.  ^ 

4.  Cum  itinerario  stethoscopium  conjungere,  ad  audien- 

dum strepitum,  quem  itinerarium  calculum  tangens 
excitat,  alienum  est;  neque  minus  repudiandum, 
quod  Laennec  proponit,  inter  explorationem  vesicae 
regionem  auscultando  examinare. 

5.  Hydrargyrum  in  curanda  syphilide  rejiciendum. 

6.  Modo  temperiei  gradus  de  morbi  alicujus  periculo 

certum  ferri  patitur  judicium.  ' 


